Informatīvais ziņojums

**Par vienotas konkurences un regulācijas iestādes izveides iespējām**

Saskaņā ar 2017. gada 28. augusta Ministru kabineta sēdes protokollēmumā (Prot. Nr.41, 1.§ 9.p.) doto uzdevumu Ekonomikas ministrijai, lai nodrošinātu valsts budžeta racionālu izmantošanu un administratīvā sloga mazināšanu un lai sekmētu konkurences veicināšanu visās tautsaimniecības nozarēs un tādējādi turpmāku ekonomisko izaugsmi, ir jāsagatavo priekšlikumi par vienotas konkurences un regulācijas iestādes izveides iespējām un jāiesniedz izskatīšanai Ministru kabinetā.

Ekonomikas ministrija savulaik iniciēja šādu uzdevumu, lai **prioritāri meklētu iespējamos risinājumus Konkurences padomes (turpmāk – KP) finansiālās neatkarības stiprināšanai**, ņemot vērā faktisko situāciju iestādē ar hronisku finanšu resursu nepietiekamību pilnvērtīgai konkurences uzraudzības funkciju izpildei un ņemtu vērā arī Ekonomiskās sadarbības un attīstības organizācijas (turpmāk – OECD) un Eiropas Komisijas rekomendācijas attiecībā uz KP nodrošināšanu ar adekvātiem resursiem un tās finansiālās neatkarības stiprināšanu.

Iespēja apvienot abas iestādes – KP un Sabiedrisko pakalpojumu regulēšanas komisiju (turpmāk – SPRK) – tika vērtēta, ņemot vērā, ka to uzraudzības funkcijas saskaras sabiedrisko pakalpojumu sektoros. Tajos SPRK īsteno regulēšanas pasākumus, savukārt KP novērš/nepieļauj dominējošā stāvokļa ļaunprātīgas izmantošanas un aizliegtu vienošanos pārkāpumus, kā arī veic apvienošanos kontroli. Līdz ar to abām iestādēm ir kopīgs mērķis – tirgus varas negatīvo seku novēršana un konkurences veicināšana sabiedrības interesēs regulētajos sektoros. Iestāžu funkcijas nedublējas un ietaupījums no funkciju apvienošanas vienā iestādē iespējams varētu veidoties vienīgi no tā, ka tiktu panākta lielāka regulācijas un konkurences uzraudzības pasākumu koordinācija. Tomēr jāatzīmē, ka papildus regulētajiem sektoriem KP īsteno konkurences uzraudzību visos tautsaimniecības sektoros.

Izvērtētas tika arī finanšu resursu optimizācijas iespējas administratīvo funkciju konsolidācijas gadījumā un secināts, ka, apvienojot KP un SPRK vienotā iestādē, apvienotās iestādes darbības pirmajā gadā administratīvo funkciju nodrošināšanai papildus būtu nepieciešami finanšu resursi 54 744 *euro* apmērā, savukārt nākamajos gados līdz datortehnikas derīgās lietošanas izmantošanas laika beigām 9 994 *euro* apmērā ik gadu (skatīt pielikumu).

Vienlaikus jāņem vērā, ka KP administratīvo funkciju īstenošanu šobrīd daļēji nodrošina Ekonomikas ministrija (grāmatvedības kārtošanu, IT infrastruktūras pakalpojumus, komunālo pakalpojumu apmaksu, telpu nomu, uzkopšanu un uzturēšanu, apsardzes pakalpojumus). Veiktās aplēses liecina, ka Ekonomikas ministrijas sniegtais atbalsts KP ik gadu ir novērtējams 90 635 *euro* apmērā. Tādēļ institucionāli neatkarīgas iestādes izveides gadījumā, iepriekš minēto izmaksu pozīciju turpmākai segšanai apvienotajai iestādei būtu nepieciešami papildus finanšu resursi no valsts budžeta dotācijas no vispārējiem ieņēmumiem. Attiecīgi, ņemot vērā iepriekš veiktās aplēses un minētos apsvērumus, kopumā administratīvo funkciju nodrošināšanai apvienotajā iestādē pirmajā darbības gadā no valsts budžeta dotācijas no vispārējiem ieņēmumiem papildus būtu nepieciešami 145 379 *euro*, savukārt nākamajos gados līdz datortehnikas derīgās lietošanas izmantošanas laika beigām 100 629 *euro* ik gadu.

Tādējādi diskusijas par iespējamo KP un SPRK apvienošanu galvenokārt tika aktualizētas, lai risinātu KP finansiālās neatkarības un kapacitātes stiprināšanas jautājumu, t.i., nodrošinātu nepieciešamos papildu resursus atalgojuma izlīdzināšanai divās radniecīgās uzraudzības iestādēs.

Vērtējot iepriekš minēto aspektu, tika ņemts vērā, ka KP darbība tiek finansēta no valsts budžeta līdzekļiem, savukārt SPRK darbība - no valsts nodevas par sabiedrisko pakalpojumu regulēšanu (regulējamo nozaru komersantiem).

Izvērtēšanas procesā tostarp tika veikts KP un SPRK finansiālās kapacitātes salīdzinājums un secināts, ka, lai arī KP un SPRK veic radniecīgas funkcijas, tomēr ir novērojamas būtiskas atšķirības iestādēm piešķirto resursu apmērā. Proti, 2018.gadā KP (50 darbinieki) atlīdzībām bija piešķirti 1 166 453 *euro*, savukārt SPRK (121 darbinieki) 4 001 183 *euro*. Mēneša vidējā darbinieka bruto atlīdzība KP – 1944 *euro,* savukārt SPRK – 2755 *euro*. Papildus informācija par SPRK un KP amatpersonu un darbinieku atlīdzības sistēmu un vidējās mēnešalgas apmēriem ir pieejama abu institūciju tīmekļa vietnēs[[1]](#footnote-1).

Ņemot vērā, ka valsts nodeva par sabiedrisko pakalpojumu regulēšanu regulējamās nozarēs izmantojama vienīgi regulatora darbības nodrošināšanai, tika secināts, ka **strukturālu reformu īstenošana**, kas paredz apvienot konkurences aizsardzības un regulējamo nozaru uzraudzības funkcijas vienotā iestādē, pēc būtības **nerisina atalgojuma palielināšanas problēmjautājumu konkurences uzraudzības funkciju īstenotājiem**. Proti, apvienotās iestādes budžetu veidotu kombinēts risinājums, t.i., funkcijas tiktu finansētas no ieņēmumiem, kas gūti, iekasējot valsts nodevu par sabiedrisko pakalpojumu regulēšanu[[2]](#footnote-2) (regulatīvo funkciju nodrošināšanai), un no valsts budžeta dotācijas no vispārējiem ieņēmumiem (klasisko konkurences funkciju nodrošināšanai).

Papildus norādāms, ka Valsts un pašvaldību institūciju amatpersonu un darbinieku atlīdzības likumā (turpmāk – Likums) 2017.gadā tika izdarīti grozījumi un kopš gada 1.janvāra spēkā ir noteikums, ka KP amatpersonu (darbinieku) mēnešalga nedrīkst pārsniegt bāzes gada mēneša vidējās darba samaksas apmēru, kas noapaļots pilnos *euro* un kam piemērots koeficients 4,05, savukārt SPRK amatpersonu (darbinieku) mēnešalga ir pielīdzināta elektronisko sakaru un enerģētikas nozares bāzes mēnešalgas apmēram, piemērojot koeficientu 4,05.

Ņemot vērā KP pieejamos finanšu resursus atlīdzībām, 2018. gadā piemērotais koeficients iestādē bija 3,7, savukārt 2019.gadā tas jau ir samazinājies līdz 3,4.

Attiecīgi, lai celtu atalgojumu konkurences uzraudzības funkciju īstenotājiem un tādējādi samazinātu profesionālāko darbinieku aizplūšanu uz privāto sektoru, jebkurā gadījumā nepieciešams risināt jautājumu par papildu finanšu resursu piesaisti no valsts budžeta līdzekļiem. **Nepieciešamais papildu finansējums KP atlīdzību palielinājumam,** ņemot vērā bāzes mēnešalgas pieaugumu un Likumā noteikto piemērojamo koeficientu 4,05, **salīdzinot ar 2019. gadu: 436 217 *euro* 2021. gadā, 592 865 *euro* 2022. gadā, 705 559 *euro* 2023.gadā[[3]](#footnote-3).** Papildus iepriekš minētajam 2021. – 2023. gadā nepieciešams palielināt arī KP finansējumu preču un pakalpojumu iegādei 35 000 *euro* apmērā ik gadu.

Norādāms, ka nepieciešamība atkārtoti aktualizēt KP finansiālās neatkarības stiprināšanu izriet arī no 2019. gada 4. janvārī Eiropas Savienības Oficiālajā Vēstnesī publicētās Eiropas Parlamenta un Padomes direktīvas (2019/1) *par apstākļu nodrošināšanu nolūkā dot dalībvalstu konkurences iestādēm iespēju efektīvāk izpildīt konkurences noteikumus un par iekšējā tirgus pienācīgas darbības nodrošināšanu* (turpmāk – Direktīva)*,* kas paredz, ka visām Eiropas Savienības konkurences iestādēm jābūt nodrošinātām ar nepieciešamajiem rīkiem un resursiem efektīvai konkurences tiesību piemērošanai.

Direktīva tostarp uzliek par pienākumu dalībvalstij **nodrošināt, lai valsts konkurences iestādes rīcībā būtu pietiekams skaits kvalificētu darbinieku un pietiekami finanšu, tehniskie un tehnoloģiskie resursi** pienākumu efektīvai pildīšanai un efektīvai pilnvaru īstenošanai attiecībā uz LESD 101. un 102. panta piemērošanu. Eiropas Komisija norādījusi, ka stingri sekos, kā tiks pildīta iepriekš minētā prasība.

Arī Ekonomiskās sadarbības un attīstības organizācijas (turpmāk - OECD) š.g. 29. maijā publiskotajā [ziņojumā par Latvijas ekonomiku](http://www.oecd.org/economy/latvia-economic-snapshot/) ir ietverta rekomendācija stiprināt KP pilnvaras un **nodrošināt pietiekamu finansējumu kvalificētu speciālistu noalgošanai,** lai veicinātuLatvijas ekonomikas produktivitāti un konkurētspēju**.** OECD ģenerālsekretārs **Anhels Gurija** (*Angel Gurría*) vizītes laikā Latvijā uzsvēra, ka ir jāstiprina Konkurences padome, jo spēcīga konkurence gan uzlabo produktivitāti un ekonomisko sniegumu, gan samazina cenas, no kā savukārt iegūst patērētāji.

Ņemot vērā informatīvajā ziņojumā iepriekš minētos apsvērumus, ir pamats uzskatīt, ka **būtu saglabājams pašreizējais KP un SPRK institucionālais statuss, vienlaikus nepieciešams stiprināt KP finansiālo neatkarību.**

Attiecīgi jautājums par papildus nepieciešamo finansējuma piešķiršanu Konkurences padomei *Eiropas Parlamenta un Padomes Direktīvas (ES) 2019/1 (2018.gada 11.decembris) par apstākļu nodrošināšanu nolūkā dot dalībvalstu konkurences iestādēm efektīvāk izpildīt konkurences noteikumus par iekšējā tirgus pienācīgas darbības nodrošināšanu* prasību izpildei attiecībā pietiekamu finanšu, tehnisko un tehnoloģisko resursu pieejamību pienākumu efektīvai pildīšanai un efektīvai pilnvaru īstenošanai attiecībā uz Līguma par Eiropas Savienības darbību 101. un 102. panta piemērošanu būtu izskatāms Ministru kabinetā vienlaikus ar visu ministriju un citu centrālo valsts iestāžu iesniegtajiem prioritārajiem pasākumiem likumprojekta "Par valsts budžetu 2021. gadam" un likumprojekta "Par vidēja termiņa budžeta ietvaru 2021., 2022. un 2023. gadam" sagatavošanas procesā.

Ekonomikas ministrs R. Nemiro

Vīza:

Valsts sekretārs Ē. Eglītis

I.Eglītis

67013236, Intars.Eglitis@em.gov.lv

1. SPRK tīmekļa vietnē: <https://www.sprk.gov.lv/content/atalgojuma-politika>; KP tīmekļa vietnē: <https://www.kp.gov.lv/par-mums/budzets-un-iepirkumi/budzets-un-iepirkumi>. [↑](#footnote-ref-1)
2. Saskaņā ar likuma “Par sabiedrisko pakalpojumu regulatoriem” 30.pantu sabiedrisko pakalpojumu regulēšanas nodrošināšanai visi regulējamo nozaru sabiedrisko pakalpojumu sniedzēji maksā valsts nodevu par sabiedrisko pakalpojumu regulēšanu. Šobrīd valsts nodeva ir noteikta 0,2 procentu apmērā no komersanta sniegtā attiecīgā sabiedriskā pakalpojuma veida neto apgrozījuma iepriekšējā kalendāra gadā. [↑](#footnote-ref-2)
3. Nepieciešamais papildu finansējums uz turpmākajiem trim gadiem aprēķināts, ņemot vērā Likumā noteikto uz atalgojuma noteikšanu attiecināmā bāzes gada vidējo darba samaksu (2020.gadam – 982 euro, 2021.gadam - 1040 euro, 2022.gadam – 1103 euro) un tam piemērojamo koeficientu 4,05. [↑](#footnote-ref-3)